Հանրային Խորհրդի ֆինանսա-տնտեսական և բյուջետային հարցերի հանձնաժողովի նախագահ` Վ. Սաֆարյանը խոսեց Հայաստանի տնտեսության հիմնական ճյուղի` արդյունաբերության խնդիրներին վերաբերվող հարցերի մասին, նշելով, որ Հանրային Խորհրդի ՖՏԲ հարցերի հանձնաժողովը հետամուտ լինելով Արդյունաբերության նկատմամբ պետական աջակցության քաղաքականություն իրականացնելու խնդրին, ՀՀ Կառավարությանը շարունակ հորդորել է իրականացնել պետական կարգավորման գործառույթ: ՀՀ Կառավարությանը 2011թ. դեկտեմբերի 15-ին որոշում ընդունեց` "Արդյունաբերության քաղաքականության հայեցակարգի" վերաբերյալ: Այդ Հայեցակարգը շրջադարձային նշանակություն ունեցավ տնտեսության համար: Առաջին անգամ բյուջեից հատկացվեց 300 մլն դրամ` ստեղծելու "Արդյունաբերության աջակցման հիմնադրամ": Առանձնացվեցին արդյունաբերության առանձին ոլորտներ, որոնց տրվեցին առաջնահերթությունների կարգավիճակ: Պետական միջոցներով գործող ունիվերսալ վարկային կազմակերպությունից արտահանման ուղղվածություն ունեցող տնտեսվարող սուբյեկտներին տվեցին 3% փոխհատուցված վարկեր: Այս գործառույթը նպաստեց հայրենական ապրանքների արտադրության ծավալների ավելացմանն ու արտահանման մեծացմանը: 2017թ. արտահանման ծավալները կազմեցին 2,242 մլրդ $ ապահովելով նախորդ տարվա համեմատ 25,2% աճ, ներմուծվող ապրանքների ծավալը կազմեց 4,182 մլրդ $, որը նույնպես գերազանցեց նախորդ տարվա ցուցանիշը 27,8%-ով: Կարևոր է նշել այն իրողությունը, որ արտաքին առևտրի հաշվեկշռի համամասնությունը կազմեց 1,86 անգամ: Այն դեպքում, երբ մի քանի տարի առաջ այդ հարաբերությունը մոտ 3 անգամ էր կազմում: Արդյունաբերության արտադրանքի ծավալները 2017թ. կազմեց 1,661 տրլն դրամ, որը Հայաստանի մակրոտնտեսական ցուցանիշների մեջ ապահովեց ամենաբարձր ցուցանիշը` 112,6 % նախորդ տարվա համեմատ: